Karma Revero GTE elbil får 600 kilometers rækkevidde

Det kinesiske Karma Automotive vil også ride med på elbils-bølgen. Firmaet har netop fortalt, at de til næste år lancerer en elektrisk udgave af Revera sedan-modellen med en rækkevidde på op til 600 kilometer på en opladning, under navnet Revera GTE.

Bilen vil komme i tre forskellige konfigurationer, med rækkevidder på henholdsvis 200, 300 og 400 mil – altså mellem 300 og 600 kilometer. De vil være baseret på en helt ny drivlinje, E-Flex, der er skabt til formålet, fortælles det i en pressemeddelelse.

Bilens specifikationer er i sagens natur endnu ikke hugget ud i sten – der kan ske meget på et år – men Karma Automotive deler disse forventede specs for bilen:

0-100 km/t på mindre end 3,9 sekund

Op til 150 kW hurtigladning

AC-opladning på op til 11 kW

200 mil-udgaven vil få et 75 kWh-batteri, mens 300 mil-udgaven vil få et 100 kWh-batteri.

Der kommer løbene flere oplysninger om 400 mil-udgaven, der går under navnet hyper-range lover firmaet.

Der er endnu ingen oplysninger om priser, men den eksisterende Revero GT har en startpris på 145.000 dollars. Til sammenligning koster en Tesla Model X Performance 85.000 dollars.

Karma har dansk baggrund

Hvis du synes, at navnet Karma ringer en klokke, tager du ikke fejl. Brandet blev skabt af danske Henrik Fisker, der sendte plugin-bilen Fisker Karma på gaden i 2011. I 2013 gik Fisker Automotive konkurs og blev opkøbt af kinesere, der omdøbte firmaet til Karma Automotive. Henrik Fisker, derimod, har startet et nyt bileventyr og præsenterede i januar måned Fisker Ocean elbilen, der loves på gaden senere i år.

Karma Revero GTE elbil får 600 kilometers rækkevidde